ಹೂಡಿಕೆದಾರರಿಗೆ ಸೆಬಿಯಿಂದ ಮಾಹಿತಿ ಸೌಲಭ್ಯ ನವದೆಹಲಿ: ಹೂಡಿಕೆದಾರರಿಗೆ ಸೂಕ್ತ ನಿರ್ಧಾರ ಕೈಗೊಳ್ಳಲು ಸಾಧ್ಯವಾಗುವಂತೆ ಅಗತ್ಯ ಮಾಹಿತಿಗಳನ್ನು ಒದಗಿಸುವ ಆಲೋಚನೆಯನ್ನು ಭಾರತೀಯ ಷೇರುಪೇಟೆ ನಿಯಂತ್ರಣ ಮಂಡಳಿ ಸೆಬಿ ಹೊಂದಿದೆ. ಈ ವಿಚಾರವಾಗಿ ಪ್ರಾಥಮಿಕ ಚರ್ಚೆಗಳು ಮಾತ್ರ ನಡೆದಿವೆ. ಇದು ಕಾರ್ಯರೂಪಕ್ಕೆ ಬಂದರೆ, ಹೂಡಿಕೆದಾರರು ಗುಂಪಿನಲ್ಲಿ ಗೋವಿಂದ ಎಂಬಂತೆ ವರ್ತಿಸುವುದನ್ನು ತಡೆಯಲು ಸಾಧ್ಯವಾಗುತ್ತದೆ ಎಂಬ ಲೆಕ್ಕಾಚಾರವನ್ನು ಸೆಬಿ ಹೊಂದಿದೆ. ಕಳೆದ ಎರಡು ವರ್ಷಗಳ ಅವಧಿಯಲ್ಲಿ ಇಂತಹ ವರ್ತನೆಯು ಹೂಡಿಕೆದಾರರಲ್ಲಿ ಕಂಡುಬಂದಿದೆ. 2020ರಲ್ಲಿ ಕೋವಿಡ್ ಸಾಂಕ್ರಾಮಿಕ ಅಪ್ಪಳಿಸಿದಾಗ ಹೂಡಿಕೆದಾರರು ಷೇರುಗಳನ್ನು ಭಾರಿ ಪ್ರಮಾಣದಲ್ಲಿ ಮಾರಾಟ ಮಾಡಿದರು. ನಂತರದಲ್ಲಿ, ಮೂಲಭೂತ ಅಂಶಗಳನ್ನು ಅರ್ಥ ಮಾಡಿಕೊಳ್ಳದೆ, ಯಾರೋ ಒಬ್ಬರು ತಕ್ಷಣಕ್ಕೆ ಶ್ರೀಮಂತರಾದ ಕಥೆಗಳನ್ನು ಕೇಳಿ ಷೇರುಗಳನ್ನು ಭಾರಿ ಪ್ರಮಾಣದಲ್ಲಿ ಖರೀದಿಸಿದರು. ಈಚಿನ ದಿನಗಳಲ್ಲಿ ಕೆಲವು ಆರಂಭಿಕ ಸಾರ್ವಜನಿಕ ಕೊಡುಗೆಗಳಲ್ಲಿ ಐಪಿಒ ಹೂಡಿಕೆ ಮಾಡಿದ್ದವರು ನಷ್ಟ ಅನುಭವಿಸಿದ್ದಾರೆ. ತೀರಾ ಸಂಕೀರ್ಣವಾಗಿರುವ ಫ್ಯೂಚರ್ಸ್ ಆಯಂಡ್ ಆಪ್ಷನ್ಸ್ ವಹಿವಾಟಿನಲ್ಲಿ ಹಣ ತೊಡಗಿಸಿ ನಷ್ಟ ಕಂಡವರೂ ಇದ್ದಾರೆ. ಎಲ್ಲವೂ ಚೆನ್ನಾಗಿ ನಡೆಯುತ್ತಿದ್ದಾಗ ಎಲ್ಲರೂ ಷೇರು ಖರೀದಿಗೆ ಮುಂದಾಗುತ್ತಾರೆ. ಆದರೆ, ಬಿಕ್ಕಟ್ಟು ಎದುರಾದಾಗ ಭೀತಿಗೆ ಒಳಗಾಗಿ ಷೇರುಗಳ ಮಾರಾಟಕ್ಕೆ ತೊಡಗುತ್ತಾರೆ. ಬಂಡವಾಳ ಮಾರುಕಟ್ಟೆಯ ಮೂಲಭೂತ ಅಂಶಗಳನ್ನು ಅವರು ಮರೆತುಬಿಡುತ್ತಾರೆ. ಇದಕ್ಕೆ ಒಂದು ಪ್ರಮುಖ ಕಾರಣ, ಸ್ವತಂತ್ರವಾದ ಮಾಹಿತಿಯ ಕೊರತೆ ಎಂದು ಸೆಬಿಯ ಹಿರಿಯ ಅಧಿಕಾರಿಯೊಬ್ಬರು ವಿವರಿಸಿದರು. ಷೇರು ಮಾರುಕಟ್ಟೆಯಲ್ಲಿ ಸಿಗುವ ಕೆಲವು ಸಂಶೋಧನಾ ವರದಿಗಳನ್ನು ಸಿದ್ಧಪಡಿಸಿದವರು ತಮ್ಮದೇ ಆದ ವಾಣಿಜ್ಯಿಕ ಹಿತಾಸಕ್ತಿಗಳನ್ನು ಹೊಂದಿರುವುದಿದೆ. ಹೀಗಾಗಿ, ಸೆಬಿ ಕಡೆಯಿಂದಲೇ ವಿವರ ಸಿಗುವಂತಾದರೆ ಉತ್ತಮ ಎಂಬ ಅಭಿಪ್ರಾಯ ಇದೆ. ಕೆಲವು ಹೂಡಿಕೆಗಳು ಮಾರುಕಟ್ಟೆ ಅಪಾಯ ಒಳಗೊಂಡಿವೆ ಎಂಬ ಮಾತುಗಳು ತೀರಾ ಕ್ಲೀಷೆಯಂತೆ ಆಗಿವೆ. ಈ ಮಾತು ಹೆಚ್ಚು ಪ್ರಯೋಜನಕ್ಕೆ ಬರುವುದಿಲ್ಲ. ಹೂಡಿಕೆದಾರರಿಗೆ ಒಂದಿಷ್ಟು ದತ್ತಾಂಶ ಸಿಗಬೇಕು. ಅದು ಕೂಡ ಮಾರುಕಟ್ಟೆ ನಿಯಂತ್ರಕ ಸೆಬಿ ಕಡೆಯಿಂದ ಸಿಗುವಂತೆ ಆಗಬೇಕು ಎಂದು ಅಧಿಕಾರಿಯೊಬ್ಬರು ತಿಳಿಸಿದರು.